정조 8년 · 목
敎曰。吏兵房承旨。持褒貶啓本入待。○兵曹判書徐有隣啓本。部將李益謙。曷不知改。監牧官崔珽。報麥太宿。竝中。平安兵使具以謙啓本。上土僉使金源。意在省弊。病或防務。中。京畿監司沈頤之啓本。安城郡守金相龜。政著恬約。報惜稽滯。陽城縣監李斗源。治固盡誠。事或欠剛。竝中。忠淸監司申大升啓本。淸安縣監洪絲浩。以切願治。警在疏檢。鎭川縣監丁志德。治自成規。檢何欠詳。燕歧縣監金克行。治著恤饑。勉在察奸。竝中。成歡察訪蔡廷夏。灌畓駭聽。下。慶尙監司李秉模啓本。咸陽郡守李漢籌。無怪平生。所貴誠求。義城縣監金思義。胡遺稅奸。方恤年災。龍宮縣令金尙斗。勤足幹務。崇或招謗。慈仁縣監李來。警雖知勉。訟猶多錯。安義縣監李世鐸。撫摩則摯。剛果是勉。竝中。全羅監司趙時偉啓本。綾州牧使金恒柱。倉儲宜察。訟決自詳。光陽縣監禹禎圭。嬖謗姑舍。賑營頗多。南平縣監柳曾養。議賑固善。察吏何晩。同福縣監李華國。勸分招謗。傳牒留意。竝中。黃海監司洪秉纘啓本。松禾縣監沈定鎭。勘方待限。治敢暇論。江原監司徐鼎修啓本。高城郡守李趾光。治固手鍊。事或文多。蔚珍縣監辛弼求。素著誠恪。益勉剛克。橫城縣監曺命喆。治法固鍊。錯報宜警。楊口縣監尹㬘。警著善賑。政懋察籴。祥雲察訪金弘哲。郵傳宜飭。幷中。金郊察訪金恒光。奈多貽笑。下。咸鏡監司李命植啓本。富寧府使李鉉重。且置往事。難責新績。定平府使邊德淳。人非可棄。邑自難治。竝中。明川府使趙光鉉。過厚前倅。專委猾任。下。平安監司鄭民始啓本。朔州府使曺潤根。政則少實。謗亦多端。鐵山府使閔百履。稍欲勤勵。差欠詳量。咸從府使李光燮。小心圖治。晏起妨民。熙川郡守李聖濂。志欲有爲。任或非人。郭山郡守尹範敍。求治頗勤。畏鄕太甚。寧遠郡守李羲星。旣欲釐弊。曷又襲謬。德川郡守沈默之。能勤廨葺。盍察倉奸。陽德縣監李熽。柔若可强。誠則足爲。孟山縣監金孝眞。謹愼是善。振刷宜勉。竝中。龜城府使金獜瑞。杖濫由醉。庫逋棄惛。三登縣令韓光植。欲恕政拙。胡擅鄕斂。竝下。○予曰。各道殿最。京司褒貶俱到。而惟訓局貶坐。以都提調之不進。尙未擧行。京司姑舍。諸道貶目。先爲讀奏。予曰。承旨今幾往還。注書出去催促也。承旨李敬養奏曰。判府事勢難入來。聖敎之下。不勝惶懍云矣。承旨李文源曰。判府使[事:I-POSITION]今方胥命於金吾云矣。予曰。判府事引義過矣。予於判府。無一毫未孚之意。自引何至若是乎。再三敦諭。足見予誠。而然猶不諒。至有金吾胥命之擧。此非意慮之所禾及。今日乃褒貶開坼。已曉起。尙無朝食之暇。判府聞此。若不惠然肯來。雖金吾予將躬駕以迎。注書持此書啓批旨。卽速馳往。以入來聽面諭之意傳諭。仍與偕來。注書沈晉賢。以判府事來詣閤外之意仰奏。予曰入侍。予曰。今日之屢次敦諭。非不知有若督迫者然。而不如是。卿必無入來之理。此豈予樂爲哉。誠出於不得已也。命善涕泣奏曰。臣遭人言。不滿十日。迫於嚴命。再登筵席。臣雖不敢以大臣自處。而微末庶官。尙有廉隅。則臣之去就。豈不爲一世之所詈乎。情勢之有無姑舍勿論。朝家重廉防之節。未免緣臣而壞了。臣情到此。亦窮且隘矣。今玆冒沒出脚。褒貶一營之軍校。略無顧忌。則人將謂何。有靦面目。生不如死。若賜體諒。俾蒙全保之恩。則不勝大願矣。予曰。予之所以一向敦迫。非有他也。不如是。則卿便以今番事。永作引義之端。終無行公之日。此所以至再至三。必欲其造朝而後已者。豈他哉。訓局貶坐。非曰有大段關係。而今若不因此事會而迫出。則卿之進身朝端。猝無其路故也。見今太僕廚院。皆已擧行。而惟訓局褒貶。尙未爲之。暫時赴坐。何損於卿耶。卿一向自引。無意行公。故予不得不屢煩辭敎。期於必致。將至有躬駕以迎之擧。卿試思之。李判府所遭。豈卿之比哉。不足道三字。此是前古所無之譏斥。不啻倍蓰於卿之所遭。而卿之處義。則乃反有過於李判府耶。且金奉朝賀之被彈於崔益男也。其所攻斥。可謂無餘地矣。伊時金奉朝賀。因 先朝敦諭。旋卽出仕。卿之所遭。雖云不輕。亦有間於金奉朝賀。豈可因此而永爲引義乎。噫嘻。試看今日之爻象。世道日趨於汚下。人心殆至於淊溺。國是由是而不明。公義由是以不伸。甚至隄防不嚴。綱紀日紊。今年不如去年。明年甚於今年。眞所謂月異而歲不同也。若此不已。國何以爲國。而幾何不至於喪亡乎。靜思厥由。莫非予否德之致。亦不能無慨於今日之在廷諸臣。大抵國之所倚以爲治者。惟輔相也。今則不然。上自大臣。下至庶僚。好惡不循公議。趨向只視時機。黑白不欲分明。朱紫易至相混。有千歧紛爭之端。無一段秉執之義。今日之是甲而明日則反。是乙而非甲。毋論事之曲直。義之當否。苟時套之稍變。則不憚屈已見以趨之。殆若中無所主著然。如是而尙何望世道之底定。人心之歸一也。命善曰。朝象之致此。世道之如此。一則臣罪。二則臣罪。是豈今日諸相之過哉。臣之相職。前後六七年。居首揆又是三載。無一事仰副隆寄。無一分仰體聖意。致使朝綱而日壞。國事而日非。今承責敎。萬萬惶懍矣。惟願速被嚴誅。以謝公議矣。予曰。卿之引義。可謂太過矣。夫有國而有卿等之身。今日之大臣。如能先公後私。奮發事功。則豈有委靡頹惰如今日乎。此不但責之於卿一人也。時任諸大臣。亦所慨然矣。予之所以處今日世道者。似是似非。若存若無。豈予無卞別而然哉。蓋緣今日朝象。有若病者之客邪外侵。元氣內虛。六君子湯。旣不可用。大承氣湯。亦不得試者然。故予亦無所施爲於其間矣。今則人心波蕩。世道騷擾。如是而任置不動心。亦所不忍。予何難奮發振勵而治其源委乎。丙丁之間。巨室大族。多干天誅。予於其時。亦嘗談笑而處之。今此爲害於世道者。予豈或畏之哉。第恐畢竟受害。在於朝廷。無一完人。至於張空拳而坐耳。今若有一介臣。擔荷世務。任怨謗不爲身謀。則已漓之風俗。可使敦厚。已壞之紀綱。可使振擧。此則大僚之責任。而環顧一世。孰肯奮不顧身。以斯世爲己任者。且以蔡濟恭事言之。大臣三司。譁而攻之者。何嘗有眞贓之現露者乎。若果有眞箇負犯之彰著者。則雖流放竄殛之典。予何所惜也。一自尹得孚疏出後。一倍諠騰。不知其疏中何句語之有依俙彷彿於干連者。而如是斳斳不已乎。誠亦異矣。予之向日宮筵下敎。不啻縷縷。意謂有一半分之益於世道矣。以今觀之。適足爲不逞之徒。乘交構之階。彼尹得孚顧何足誅也。此必有欲售綱打之計者。因此事機。以交構卿與金領府者也。卿等若請討此輩。則予雖善於含容。不果殺人。亦當劓殄滅之無遺類。也夫人臣之得君其專。則人必欲百端沮戲戕害而後已。此勢必至。理有固然。卿何必以此所遭。永爲自引之端乎。若以所遭論之。豈有如洪奉朝賀之被彈於韓瑜者乎。其所臚列。皆人臣所不堪者。而猶且不以是決去就。況卿地處自別他人乎。命善曰。臣聞此下敎。臣之前後誤國之罪。彰著無餘。眞所謂萬殞猶輕也。臣雖不肖無狀。最出人下。而顧其職則具瞻耳。自古大臣之所遭者。被彈未幾。無有旋卽冒出之人。臣若黽勉承膺。便同平人。則淸議之竊罵。姑置勿論。雖輿儓下賤。豈不唾鄙乎。此臣所以屢事違逋。上貽憂慮。非不知分義之轉益惶懍。而目下情勢。不得不如此。乞賜寬假。俾復廁於人數中。是臣之願也。予曰。昔我 宣祖下敎曰。予願入李珥之黨。予嘗欽仰乎聖意矣。是非邪正。固自相殊。則爲人主者。豈可不別白指敎。明示好惡乎。但近日事。予誠不知諸臣之所以爭執矣。觀令爻象乖戾。景色愁慘。好惡不公。是非不明。以此擧動。不知國勢歇泊於何處。此則咎實在予。而亦由於輔相之不誠。予縱言之。將何補哉。惟朝夕待亡而已。思之及此。寧欲無言。且人必自侮而後人侮之。雖卿安能事事盡善。其自今毋思自引之端。益勉自重之道。國耳忘家。公耳忘私。是予所望於卿也。命善曰。臣連承不敢聞之下敎。精神抑塞。莫知所以爲對也。臣之情勢。雖甚難安。謹當依聖敎赴坐矣。第一番赴坐。非是出脚。開坐畢後。又不得不知前日之爲。只冀諒察。俾卒生成之澤焉。予曰。赴坐便是行公。此後豈可更爲自引之計乎。見今李判府所帶藥院提擧之任。當有許副之日。卿必爲之矣。命善曰。以臣情地。決不可冒膺此任。倘蒙體諒。則不勝至願矣。予謂命善曰。吏兵判聞卿之處義。亦必以爲過當矣。仍敎曰。判府事今日處義。吏兵判以爲如何。吏曹判書李在簡曰。判府事引義。誠太過矣。兵曹判書徐有隣曰。聖敎若是勤摯。判府事出仕後。事面可正矣。予曰。予非不諒大臣之情勢。而今玆之擧。外面雖若敦迫。其實則責之以誠實底道理。此乃所以敬大臣。非爲其虛禮也。敷心以告而情志未通。臨軒以企而誠信不孚。此予所以不得已。而有躬駕以迎之敎也。命善曰。臣雖頑如木石。豈不知仰戴敦勉之聖意乎。但晏然行公。仍因冒出。則是誠不識人間羞耻事者。一身之惶愧。非所自恤。朝家重廉防之義。由是大壞。豈不有駭於四方觀瞻乎。縱臣不自爲耻。人必於放恣無忌目之。堂堂聖朝。亦豈不貽羞乎。予曰。從古大臣之被人言也。非權勢則曰威福。此非獨卿一人有此所遭也。雖以銓衡之臣言之。任進退黜陟之責。若以此被彈者。便皆引義而決去。則是必將空國而後已。況卿地處異於他人乎。此非予私好於卿者也。命善曰。優容言官。自是帝王之盛節。況言官所論。於臣身。爲頂門上一針。臣雖無狀。豈有一毫怨惡之心哉。惟當受以爲罪。而自顧私計。只有杜門自靖。縮伏訟愆。如今迫於嚴命。出而揚楊。則不但物情之大駭。世間一脈公議。亦自不泯。誰能諒臣之情。恕臣之罪乎。予曰。古語云。治國必先內修外樣。夫朝廷者。四方之所取正。表端則影直。故觀遠臣必自近臣始。今日朝象之致此。苟究其源。非獨大臣之咎。雖承旨玉堂。皆以姑息爲務。無一人以直道事君。事之不誠。孰甚於此。此予所以慨然於在廷諸臣矣。予未知時機之何如。而是非顚倒。義理眩亂。雖欲以干戚之舞。解平城之圍。其勢誠難矣。予不能沁泄以度。故頃於諭大臣之批。以積忤二字說去矣。此亦爲諸大臣引義之端。故不得不改之矣。命善曰。二字下敎。決非人臣所敢承聞者也。予曰。今曉有事 眞殿。仍卽視事。日已向晩。酬應頗勞矣。命善曰。尙不進水刺。不勝悶慮。姑使諸臣少退。是所望也。予曰。不必如是矣。命善曰。臣先退。當往參坐。而此後俾得自處。少伸微諒。不勝大願矣。承旨沈豊之曰。日已向晩。水剌未進。臣等亦當少退矣。予曰。今日世道。無非承旨輩之過也。致使予憂勞至此。而水剌之不進。反以爲慮耶。